  Майя Бывальцева Шаркан ёросын «Кышкыттэм ӟечлыко сюресъёс» йӧскалык ӵектосъя сюресъёсты тупатъянэз йылпумъязы. Эскерись ӧри Шаркан черкогуртысь ужъёсты чаклаз. Со сярысь Удмуртиысь тӧролэн но кивалтэтлэн пресс-службазы ивортӥз. Победы, 8-ое Марта, Новая но Крестьянская ульчаосын 1,2 иськем люкетъёсты тупатъязы. Сюрес вылэ кык сӥен асфальтобетон вӧлдӥзы, дуръёссэ юнматӥзы. Озьы ик Тол Бабайлэн юртъерез доры нуись Свободы ульчалэсь 875 метрзэ выльдӥзы. Азьвыл сюрес кӧльыен гинэ шобыртэмын вал, куноослы машинаез пуктон интыос, тротуаръёс ӧй вал. Табере сюрес вылэ асфальт вӧлдӥзы, дуръёссэ юнматӥзы. Элькун коньдэт чотын тротуаръёс лэсьтӥзы. 2021-тӥ арын Шаркан ёросын ньыль объектъёсты тупатъязы – оглом 5,858 иськем. Азьвыл Якшур-Бӧдья – Шаркан улосвыл сюреслэсь кык люкетсэ выльдӥзы. Шаркан черкгурт туэ нырысьсэ «Кышкыттэм ӟечлыко сюресъёс» йӧскалык ӵектосэ пыриськиз. 2022-тӥ арын со эшшо куинь объектъёсты тупатъяны чаклало.  Тегъёс: Авто Шаркан Удмуртия сюресъёс тупатъянужъёс  